text: Tilvildin er mangan viðspælari á lívsleið okkara, og serliga tá vit finna okkum maka at liva saman við. Sum smádrongur við Landavegin komu vit mangan niðan í Grønland, har vit keyptu í handlunum hjá Johannesi Andreasen og Sigurdi Danielsen. Vit vistu, hvørji fólkini vóru, sum búðu í ymsu húsunum, men kendu sjálvandi ikki øll. Húsini við Grønlandsvegin, Torfinsgøtu, Jákup Nolsøesgøtu, Leivsgøtu og Eiriksgøtu vóru flest bygd um 1950.
text: #000002
text: Eitt kvøldið herfyri skuldi eg fylgja eini abbadóttur til Ommu lang, sum smærru børnini kalla ommuna í húsunum í Eiriksgøtu. 91 ára gamla Andrea Vang er omma verdóttur mína, sum er dóttir Svanbjørg og Mouldi Manai. Á bróstinum í gongini hongur áhugaverd svørt/hvít mynd av seks unglingum, sum 91 ára gamla Andrea Vang og maðurin Ingvard Vang, sáli, eiga.
text: #000003
text: Hugdi eina løtu at vøkru myndini og hugsaði: – Hasar fýra genturnar hava allar fingið sær útlendskan mann. Talan er bæði úr Tunis, Íslandi og Danmark. Fekk hug at skriva nøkur orð um myndina, tí mamman at teimum seks børnunum hevur eisini áhugaverda søgu, tá tilvildin ræður á lívsleiðini. Myndin á bróstinum í gongini er frá 1969.
text: #000005
text: Børnini á myndini eru Svanbjørg f. 1953, Andrew f. 1954, Annvør f. 1956, Kristvør f. 1957, Hallgerð f. 1959 og Herluf f. 1961. Tey ungu fóru tíðliga heiman, og Svanbjørg fór 18 ára gomul fyrst til Týsklands og síðani til Frankaríkis, har hon hitti mannin Mouldi Manai, sum er úr Tunis.
text: #000006
text: Kristvør og Hallgerð búgva báðar í Danmark. Hallgerð hitti íslending í Føroyum eitt summar og fór fyrst til Íslands við dreinginum, men tey endaðu at seta búgv í Danmark. Kristvør hitti dana, sum var komin til Føroya at byggja Norðurlandahúsið, og tey settu eisini búgv í Danmark. Andrew hevur konu av Strondum og Herluf konu úr Havn.
text: #000008
text: Ensku hermenninir fóru við húsunum hjá Andreu og teimum í Sørvági
text: #000009
text: Mamma Andreu æt Kristina Davidsen f. Simonsen, og hon gjørdist longu einkja í 1929, tá hon gekk við Andreu. Maðurin Andrias Davidsen var júst deyður av blýggjeitran. Kristina sat nú einkja við fýra døtrum og gekk við ófødda barninum, sum var Andrea.
text: #000012
text: Sýslumaðurin í Vágum stóð fyri at hýsa ensku hermonnunum og vildi hava, at eisni húsini hjá Andreu og teimum skuldu hýsa hermonnum. Men hetta vildi Kristina mamma Andreu ikki bjóða døtrunum. Familjan bleiv tískil mest sum rikin úr Sørvági og fór til Kollafjarðar at búgva í húsunum hjá Jákup Wenzel Joensen, sum búði einsamallur heima. Hetta var í 1941, og tá var Andrea tólv ára gomul.
text: #000013
text: Mynd frá umleið 1960 tikin frá okkum við Landaavegin niðan í Leivsgøtu. Nógv broytt í trýss ár. Eingin Vesturkirkja, einki gistingarhús við Oyggjarvegin, og Jóannesar Paturssonargøta er ikki at síggja, tí tá var ikki bygt á Frælsinum. Frítt hjá børnum at spæla má sigast.
text: #000014
text: Tá Andrea var liðug at ganga í skúla, gekk leiðin til Fuglafjarðar í húspláss. Seinni kom hon í húspláss hjá systur Ingvard Vang í Kaldbak. Andrea og Ingvard funnu saman og blivu gift í august í 1950, og hetta árið bygdu tey sær eisini hús við Eiriksgøtu í Havn. Ingvard, sum var húsasmiður, bygdi sjálvur húsini. Ingvard (1918-1998) kom seinni at hava egna byggifyritøku.
text: #000015
text: Nógv er broytt, síðani vit vóru ung við Landavegin og komu niðan í Grønland. Vit síggja eisini Leivsgøtu. (Mynd Vagnur)
text: #000016
text: Hugaligt hetta kvøldið herfyri at steðga á uttan fyri hjá Andreu og teimum og hugleiða um, hvussu nógv er broytt, síðani tú sum ungur kom í Eiriksgøtu og har á leiðina. Tá vóru heilt fáir bilar, tí í 1950-árunum hevði vanligi borgarin ikki loyvi at keypa sær bil, tí landið vildi ikki senda ”valuta” av landinum. Bara fyritøkur og tey, sum koyrdu hýruvogn, kundu keypa bil. Hetta broyttist alt, tá vit komu inn í 1960-árini.
text: #000017
text: Grundøkini við Eiriksgøtu eru smá, húsini eru bygd kloss í vegin, og torført er hjá fólki at útvega sær parkeringspláss. Tí standa so nógvir bilar úti á alfaravegi. Annars kann leggjast aftrat, af nógv hús við Leivsgøtu og har á leiðini vóru stoypt upp, tí eftir kríggið var torført at útvega timbur. Hesi hús eru seinnu klødd við timbri ella øðrum tilfari. (Vagnur)
text: #000018